กรณีกองทุนผสมทั้งกำไรและขาดทุน จะต้องทำอย่างไรต่อ
หลายคนอาจติดภาพการลงทุนในหุ้น หรือกองทุนรวมหุ้นไม่ว่าจะไทย หรือต่างประเทศที่มีความผันผวนสูงมาก ซึ่งมักเกิดเหตุการณ์ 3 วันดี 4 วันแดงเถือกติดลบ จนทำให้คนที่เคยถือสินทรัพย์ประเภทนี้ ใจตุ้มๆ ต่อมๆ จิตใจไม่ค่อยอยู่กับเนื้อกับตัว จนต้องเข้ามาดูพอร์ตตัวเองบ่อยๆ

แต่หากเป็นการลงทุนในกองทุนผสมที่มีการกระจายความเสี่ยงในทั้งหุ้น และตราสารหนี้ ทำให้ความผันผวนของกองทุนผสมไม่มากเท่าหุ้น ดังนั้นการเข้ามาดูบ่อยๆ อาจจะไม่ได้จำเป็น แต่อาจกำหนดระยะเวลาเข้ามาดูบ้างเช่น ปีละ 1-2 ครั้ง หรือมีเหตุการณ์พิเศษที่กระทบกับตลาดการลงทุน เช่น ตลาดหุ้นปรับตัวลงหนัก ก็อาจเข้ามาดูบ้าง

หลายคนอาจสงสัยต่อไปอีก แล้วเข้ามาดูแล้วควรจะดูราคา NAV ว่าเป็นกำไร หรือขาดทุนอย่างเดียวหรือไม่ มีหลายอย่างที่ต้องดูนอกจากกำไรขาดทุน เช่น ผลการดำเนินงานย้อนหลังเทียบดัชนีชี้วัดเป็นอย่างไร ผลการดำเนินงานย้อนหลังเทียบค่าเฉลี่ยกลุ่ม ซึ่งกลุ่มหมายถึงกองทุนผสมประเภทเดียวกันของที่อื่น บลจ.อื่นๆ ถ้าเทียบแล้วผลตอบเป็นอย่างไร ดีกว่า หรือแย่กว่า รวมถึงควรดูหลายๆ ช่วงเวลา ซึ่งสามารถดูรายละเอียดข้อมูลเหล่านี้ได้ผ่านหนังสือชี้ชวนส่วนสรุปข้อมูลสำคัญ (Fund Fact Sheet) ของกองทุนต่างๆ ผ่านเว็บไซต์บลจ.กสิกรไทย (KAsset) รวมถึงช่วงที่ตลาดปรับตัวลงแรง อย่าลืมเทียบผลตอบแทนของกองทุนผสมกับดัชนีหุ้นด้วย เช่น กองทุนผสมที่มีสัดส่วนลงทุนหุ้นไทย ก็เปรียบเทียบกับดัชนีผลตอบแทนรวมตลาดหลักทรัพย์แห่งประเทศไทย (SET TRI) เป็นต้น

กรณีกองทุนผสมกำไร 
แนะนำให้ถือต่อ เพราะกองทุนผสมเน้นสร้างผลตอบแทนระยะยาว เหมาะกับคนที่มีเงินเย็นต้องการพักเงินยาวๆ และสามารถใช้เป็นเครื่องมือเพื่อนำไปสู่เป้าหมายทางการเงินระยะยาวได้ด้วย หากต้องการซื้อขายเก็งกำไร แนะนำลงทุนกองทุนประเภทอื่น เช่น กองทุนหุ้นที่มีผู้จัดการกองทุนคอยดูแล ด้วยความผันผวนของสินทรัพย์ประเภทหุ้น เวลาขึ้นก็จะขึ้นแรง แต่เวลาลงก็ลงแรงได้เช่นกัน

กรณีกองทุนผสมขาดทุน 
แนะนำให้ถือต่อ เพราะโดยธรรมชาติของกองทุนผสม แม้จะติดลบก็ติดลบไม่เยอะ เนื่องจากกองทุนผสมมีการลงทุนในตราสารหนี้ ซึ่งเป็นสินทรัพย์ที่ความผันผวนน้อยเมื่อเทียบกับหุ้น ทำให้กองทุนผสมผันผวนน้อยไปด้วย การถือต่อทำให้มีโอกาสที่กองทุนผสมจะกลับมาฟื้นตัวได้ หรือใครที่ถือกองทุนผสมแล้วติดลบ อยากให้ดูผลตอบแทนย้อนหลังของกองทุนผสมนั้นๆ ในหนังสือชี้ชวนฯ (Fund Fact Sheet) ว่าหลายปีที่ผ่านมาผลตอบแทนเป็นอย่างไร เทียบกับกลุ่มแล้วแย่เหมือนกันหรือไม่ และถ้าเทียบกับหุ้นด้วยแล้ว แย่กว่าหุ้นหรือเปล่า รวมถึงต้องถามตัวเองซ้ำอีกครั้งว่า สามารถลงทุนเพื่อรอผลตอบแทนที่ดีในระยะยาวได้จริงๆ หรือเปล่า
ตลาดการเงิน & ผลิตภัณฑ์และบริการทางการเงิน